ΓΡΑΠΤΗ ΕΡΩΤΗΣΗ P-1165/96 υποβολή: Αντώνιος Τρακατέλλης (PPE) προς την Επιτροπή (3 Μαΐου 1996)

Θέμα: Εποπτικός ρόλος της Ευρωπαϊκής Επιτροπής όσον αφορά τις δραστηριότητες του Ευρωπαϊκού Κέντρου για την Ανάπτυξη της Επαγγελματικής Κατάρτισης (CEDEFOP)

Με το νέο άρθρο 127 της Συνθήκης ΕΕ, η επαγγελματική εκπαίδευση έχει καταστεί κοινοτική πολιτική. Επιπλέον, το Λευκό Βιβλίο «Ανάπτυξη, ανταγωνιστικότητα και απασχόληση», θεωρεί την εκ μέρους των κρατών μελών υιοθέτηση εκπαιδευτικών συστημάτων και συστημάτων επαγγελματικής κατάρτισης ως υψηλή προτεραιότητα. Τέλος, το «Ευρωπαϊκό Σύμφωνο για την Απασχόληση» που παρουσίασε στο Ευρωπαϊκό Κοινοβούλιο ο Πρόεδρος Santer προβλέπει μια επαναξιολόγηση της διαρθρωτικής δράσης της Κοινότητας όσον αφορά την αποτελεσματικότητά της. Με βάση αυτό το υπόβαθρο, προκαλεί ιδιαίτερη έκπληξη το γεγονός ότι το πρόγραμμα εργασίας που υπέβαλε το CEDEFOP τον Δεκέμβριο του 1995 περιέχει τόσο λίγη ουσία και εμπειρογνωμοσύνη, ενώ οι προσανατολισμοί του προβάλλονται ως βάση για την άμεση άρνηση ενίσχυσης σε επιχειρησιακά σχέδια σε τομείς οι οποίοι είναι σημαντικοί για την οικονομία ορισμένων κρατών μελών που θίγονται ιδιαίτερα από την ανεργία.

1. Ενώ 18 εκατομμύρια ευρωπαίων βρίσκονται χωρίς δουλειά, γιατί η Επιτροπή δεν εποπτεύει το CEDEFOP κατά περισσότερο ενεργό τρόπο αφού αυτή η υπηρεσία δημιουργήθηκε το 1974 με σκοπό να υποβάλλει στις ευρωπαϊκές αρχές λήψης αποφάσεων προτάσεις για συγκεκριμένα μέτρα με στόχο τη μείωση της ανεργίας μέσω της βελτίωσης της επαγγελματικής κατάρτισης;

2. Ποιά μέτρα έχει λάβει η Επιτροπή από τότε που το CEDEFOP μεταφέρθηκε από το Βερολίνο στη Θεσσαλονίκη προκειμένου να αντισταθμισθεί η απώλεια προσωπικού του CEDEFOP βελτιώνοντας κατ' αυτόν τον τρόπο την επιχειρησιακή δραστηριότητά του;

3. Η Επιτροπή έχει λάβει πλήρως υπόψη το γεγονός ότι η δραστηριότητα της Υπηρεσίας του Τουρίνου επικεντρώνεται στις χώρες της Ανατολικής Ευρώπης έτσι ώστε μια συγχώνευση με το CEDEFOP θα είναι αναγκαστικά εις βάρος μιας κοινοτικής πολιτικής για την οποία ενδιαφέρονται ιδιαίτερα τα νότια κράτη μέλη, και ποιές λύσεις θα μπορούσαν να εξετασθούν προκειμένου να αποζημιωθεί η Ελλάδα για την πολιτική και οικονομική ζημιά που θα υφίστατο στην περίπτωση αυτής της συγχώνευσης;

Απάντηση της κας Cresson εξ ονόματος της Επιτροπής (5 Ιουνίου 1996)

1. Το Cedefop συγκροτήθηκε και με στόχο να επικουρεί την Επιτροπή στην ενθάρρυνση, σε κοινοτικό επίπεδο, της προώθησης και ανάπτυξης της επαγγελματικής κατάρτισης και της εντός της υπηρεσίας κατάρτισης». Ως προς αυτή την πλευρά το Cedefop συνεισφέρει, μέσω των επιστημονικών και τεχνικών ενεργειών του, της ανταλλαγής πληροφοριών και της σύγκρισης εμπειριών σε θέματα, τα οποία είναι κοινά στα συστήματα κατάρτισης των κρατών μελών. Τα κύρια καθήκοντα του Cedefop είναι να συνθέτει επιλεγμένα έγγραφα, να συνεισφέρει στην ανάπτυξη και στο συντονισμό της έρευνας, να διαδίδει χρήσιμα έγγραφα και πληροφορίες και να ενθαρρύνει αλλά και να υποστηρίζει κάθε πρωτοβουλία που μπορεί να διευκολύνει συγκροτημένη προσέγγιση στα προβλήματα επαγγελματικής κατάρτισης. Ως εκ τούτου βάσει του ιδρυτικού του κανονισμού το Cedefop μπορεί να μην υποβάλει προτάσεις στις ευρωπαϊκές αρχές λήψης αποφάσεων σχετικά με συγκεκριμένα μέτρα ούτε να παρέχει άμεση στήριξη σε επιχειρησιακά σχέδια των κρατών μελών.

Το πρόγραμμα εργασίας του Cedefop για το 1996 περιλαμβάνει αρκετές ενέργειες άμεσα συνδεδεμένες με το Λευκό Βιβλίο για την ανάπτυξη, την ανταγωνιστικότητα και την απασχόληση ((COM(93) 700 τελικό )) καθώς και σχέδια που στοχεύον να μειώσουν την ανεργία μέσω βελτίωσης της επαγγελματικής κατάρτισης με τη βοήθεια αναλύσεων για την αλλαγή απασχόλησης, αρμοδιοτήτων και νέων προσόντων σε σημαντικούς τομείς σε όλα τα κράτη μέλη όπως για το περιβάλλον και τη τεχνολογία πληροφοριών. Αυτές οι ενέργειες βασίζονται επίσης στις προβλέψεις του Leonardo da Vinci το οποίο ορίζει τους τομείς στους οποίους το Cedefop πρέπει να συνεργάζεται στην εφαρμογή του προγράμματος.

2. Το Cedefop είναι αποκεντρωμένος οργανισμός των Κοινοτήτων ο οποίος απολαμβάνει ανεξαρτησία διαχείρισης από την Επιτροπή. Διοικείται από Διοικητικό Συμβούλιο, τετραμελές όργανο (15 μέλη που εκπροσωπούν τις κυβερνήσεις, 15 μέλη που εκπροσωπούν τις επαγγελματικές οργανώσεις εργοδοτών, 15 μέλη που εκπροσωπούν τις συνδικαλιστικές οργανώσεις εργαζομένων και 3 μέλη που εκπροσωπούν την Επιτροπή), το οποίο είναι υπεύθυνο για τους όρους και τις συνθήκες απασχόλησης των υπαλλήλων. Κάθε έτος εγκρίνεται πίνακας θέσεων προσωπικού από τις αρχές του προϋπολογισμού και με αίτηση των μελών του Διοικητικού Συμβουλίου που εκπροσωπούν την Επιτροπή, το Διοικητικό Συμβούλιο αποφασίζει τις διαδικασίες πρόσληψης για τις θέσεις που χαρακτηρίζονται κενές.

Σύμφωνα με τις διατάξεις του κοινωνικού συμφώνου που εγκρίθηκε κατά τη λήψη της απόφασης για τη μεταφορά του Cedefop στη Θεσσαλονίκη από το Διοικητικό Συμβούλιο, το προσωπικό που δεν μπορούσε να μετεγκατασταθεί, κατά τη μεταφορά του το Σεπτέμβριο 1995 τέθηκε σε διαθεσιμότητα στους εθνικούς οργανισμούς ή αποσπάστηκε στο Κοινοβούλιο, στην ΟΚΕ ή στην Ευρωπαϊκή Επιτροπή για πολύ περιορισμένη περίοδο, συνεχίζοντας παράλληλα να εργάζεται για το Cedefop. Προς το παρόν μέρος αυτού του προσωπικού πρόκειται να επανενταχθεί στο Cedefop στη Θεσσαλονίκη, άλλοι υπάλληλοι ασκούν το δικαίωμα της εσωτερικής κινητικότητας ή παραιτούνται. Ο Διευθυντής θα προχωρήσει σε προσλήψεις για τις θέσεις που καθίστανται κενές. Εξάλλου, σύμφωνα με τη συμβουλή της Επιτροπής, ο Διευθυντής μπορεί να προσλάβει εθνικούς αποσπασμένους εμπειρογνώμονες, χρησιμοποιώντας τις καταστατικές διατάξεις.

3. Τα καθήκοντα και η ευρωπαϊκή κάλυψη του οργανισμού επαγγελματικής κατάρτισης και του Cedefop, όπως ορίζονται στους αντίστοιχους κανονισμούς που ιδρύουν τους δύο οργανισμούς, είναι διαφορετικά. Η Επιτροπή δεν έχει ως εκ τούτου καμία πρόθεση να προτείνει τη συγχώνευσή τους.